DOI: 10.14457/tu.the.2020.964
title: กระบวนการสื่อสารผ่านเครือข่ายออนไลน์ของบริษัทแอดวานซ์ อินโฟร์ เซอร์วิส จำกัด (มหาชน)ภายใต้รูปแบบการทำงานจากที่บ้าน (work from home)

description: การศึกษาวิจัยนี้มีวัตถุประสงค์ เพื่อศึกษากระบวนการสื่อสารในองค์กร และความคิดเห็นเกี่ยวกับแนวทาง และการปรับปรุงการสื่อสารในองค์กร ในการปฏิบัติตามนโยบายการทำงานที่บ้านเพื่อป้องกันการแพร่กระจายของโรคระบาด โควิด-19 ของพนักงานสายงานเทคโนโลยีสารสนเทศ บริษัทแอดวานซ์ อินโฟร์ เซอร์วิส จำกัด (มหาชน) เครื่องมือที่ใช้ใน การศึกษาครั้งนี้เป็นงานวิจัยเชิงคุณภาพ ประกอบด้วยการสัมภาษณ์ พนักงานบริษัทแอดวานซ์ อินโฟร์ เซอร์วิส จำกัด (มหาชน) หรือ เอไอเอส ในเขตกรุงเทพฯ โดยทำการศึกษาเฉพาะฝ่ายเทคโนโลยีสารสนเทศ ที่ต้องปฏิบัติงานจากที่บ้าน 100 เปอร์เซ็นต์ ในช่วงของการแพร่กระจายของโรคระบาด โควิด-19 จากผลการศึกษา พบว่า ผู้ส่งสารและผู้รับสารของเอไอเอส ที่เป็นประธานเจ้าหน้าที่บริหาร หรือ CEO รวมไปถึงหัวหน้าฝ่ายทรัพยากรบุคคลมีวัตถุประสงค์ และเนื้อหาของสาร ประกอบด้วยการแจ้งให้ทราบเกี่ยวกับนโยบาย กลยุทธ์ วัตถุประสงค์ เพื่อสั่งการให้ปฏิบัติตามอย่างเคร่งครัด และเพื่อแจ้งข่าวสารปัจจุบัน มีระดับของการสื่อสารเป็นการสื่อสารระดับบุคคล ระดับกลุ่มย่อย และระดับเทคโนโลยี โดยมีรูปแบบของการสื่อสารแบบทางเดียว และการสื่อสารแบบสองทาง เป็นการสื่อสารแบบเป็นทางการแบบระดับบนลงล่าง ผู้ส่งสารและผู้รับสารที่เป็นพนักงานระดับผู้จัดการมีวัตถุประสงค์ของการสื่อสาร และเนื้อหาของสาร เพื่อการสั่งการ ติดตามงาน ติดตามการแก้ไขปัญหา และประเมินผลการปฏิบัติงานของพนักงานระดับปฏิบัติการ ซึ่งเป็นการสื่อสารในระดับบุคคล ระดับกลุ่มย่อย และระดับเทคโนโลยี โดยมีรูปแบบของการสื่อสารแบบทางเดียว และการสื่อสารแบบสองทาง เป็นการสื่อสารแบบเป็นทางการแบบระดับบนลงล่าง แบบระดับล่างขึ้นบน การสื่อสารแบบแนวนอน และการติดต่อสื่อสารในแนวทแยง ผู้ส่งสารและผู้รับสารที่เป็นพนักงานระดับปฏิบัติการ มีวัตถุประสงค์ของการสื่อสาร และเนื้อหาของสาร เพื่อร้องเรียน แจ้งปัญหา สอบถามข้อสงสัย แสดงความคิดเห็น และขอคำแนะนำในระหว่างการทำงานจากที่บ้าน เพื่อการประสานงาน ขอความร่วมมือแลกเปลี่ยนข้อมูลข่าวสารระหว่างพนักงานภายในแผนกเดียวกัน และสายงานอื่น ๆ โดยเป็นการสื่อสารระดับบุคคล ระดับกลุ่มย่อย และระดับเทคโนโลยี เป็นรูปแบบของการสื่อสารแบบสองทาง ซึ่งเป็นการสื่อสารแบบเป็นทางการ แบบระดับล่างขึ้นบน แบบแนวนอน และในแนวทแยง ช่องทางการสื่อสารของผู้บริหารระดับสูง ประกอบด้วย วีดิโอ โทรศัพท์มือถือ อีเมล์ (Email) ระบบอินทราเน็ต โดยเนื้อหาของสารจะเป็นการชี้แจง วัตถุประสงค์ ข้อปฏิบัติในการทำงานจากที่บ้าน ข่าวสารการแจ้งเตือนต่าง ๆ โดยทุกช่องทางนี้เป็นการสื่อสารทางเดียว และมีการประชุมผ่านวีดิโอด้วย MS-Team ซึ่งมีรูปแบบของการสื่อสารเป็นการสื่อสารสองทาง ช่องทางการสื่อสารของพนักงานระดับผู้จัดการ ประกอบด้วย อีเมล์ (Email) การประชุมผ่านวีดิโอด้วย MS-Team และไลน์ (Line) เนื้อหาของสารประกอบด้วยการแจ้งเตือนต่าง ๆ การติดตามงานและการประเมินผลงาน ซึ่งรูปแบบของการสื่อสารเป็นการสื่อสารสองทาง นอกจากนี้ พบการสื่อสารผ่านระบบอินทราเน็ต มีเนื้อหาของสารการประเมินผลงาน และการอนุมัติต่าง ๆ รูปแบบของการสื่อสารเป็นการสื่อสารทางเดียว ช่องทางการสื่อสารของพนักงานระดับปฏิบัติการ ประกอบด้วย อีเมล์ (Email) การประชุมผ่านวีดิโอด้วย MS-Team ไลน์ (Line) เนื้อหาของสารประกอบด้วย การรายงานความคืบหน้า การปรึกษางาน การรายงานผลการปฏิบัติงาน การประสานงาน การแลกเปลี่ยนข้อมูลข่าวสาร การแจ้งเพื่อทราบ การขอความร่วมมือ สร้างความเข้าใจร่วมกัน ขั้นตอนการแก้ไขปัญหา ซึ่งรูปแบบการสื่อสารเป็นการสื่อสารสองทางเดียว สำหรับระบบอินทราเน็ต เนื้อหาของสารคือการขออนุมัติ และการแจ้งเรื่องร้องเรียนต่าง ๆ ซึ่งรูปแบบของการสื่อสารเป็นการสื่อสารสองทาง การปฏิบัติงานของพนักงานสายงานเทคโนโลยีสารสนเทศที่ต้องทำงานจากที่บ้านในช่วงเวลาสถานการณ์ปกติที่ต้องทำงานภายในที่ตั้งขององค์กร ซึ่งในส่วนนี้สามารถสรุปได้ว่า การสื่อสารภายในองค์กร สามารถนำมาใช้กับพนักงานในสายงานเทคโนโลยีได้ทั้งในสถานการณ์ปกติ และสถานการณ์ที่มีนโยบายให้ทำงานจากที่บ้าน